পেনসিলভেনিয়া বিশ্ববিদ্যালয়
পেনসিলভেনিয়া বিশ্ববিদ্যালয় (ইংরেজি: University of Pennsylvania ইউনিভার্সিটি অফ্‌ পেন্‌সিল্‌ভেনিয়া; Penn পেন নামেও পরিচিত) একটি মার্কিন বেসরকারী, সহশিক্ষামূলক গবেষণা বিশ্ববিদ্যালয়। এটি মার্কিন যুক্তরাষ্ট্রের পেনসিলভেনিয়া অঙ্গরাজ্যের ফিলাডেলফিয়া শহরে অবস্থিত। বিশ্ববিদ্যালয়টির দাবী অনুসারে, এটি মার্কিন যুক্তরাষ্ট্রের প্রথম বিশ্ববিদ্যালয় এবং চতুর্থ প্রাচীনতম উচ্চ-শিক্ষা প্রতিষ্ঠান। পেনসিলভেনিয়া বিশ্ববিদ্যালয় আইভি লীগের সদস্য। বেঞ্জামিন ফ্রাঙ্কলিন ১৭৪৯ সালে বিশ্ববিদ্যালয়টি প্রতিষ্ঠা করেন। বিশ্ববিদ্যালয়টির কলা ও মানববিদ্যা, সামাজিক বিজ্ঞান, স্থাপত্য, যোগাযোগ, ও শিক্ষাক্ষেত্রের প্রোগ্রামগুলি বিখ্যাত। তবে পেনসিলভেনিয়া বিশ্ববিদ্যালয়ের বিশেষভাবে পরিচিত এর ব্যবসা, চিকিৎসাবিজ্ঞান ও আইন স্কুলগুলির জন্য। এই বিশ্ববিদ্যালয়ে প্রায় ৪,৫০০ অধ্যাপক প্রায় ১০,০০০ স্নাতক ও আরও ১০,০০০ স্নাতকোত্তর ছাত্র-ছাত্রীকে শিক্ষাদান করেন। আইভি লীগের সদস্য বিশ্ববিদ্যালয়গুলির মধ্যে পেনসিলভেনিয়া বিশ্ববিদ্যালয় সবচেয়ে বেশি ব্যয় করে।